b'\n_START_ARTICLE_\nDeskriptiv poetik\n_START_PARAGRAPH_\nDeskriptiv poetik er en litteraturteoretisk tilgang til at arbejde med litteratur. Begrebet poetik g\xc3\xa5r tilbage Aristoteles og er blevet brugt p\xc3\xa5 mange forskellige m\xc3\xa5der, men deskriptiv poetik er if\xc3\xb8lge litteraturforskeren Brian McHale en tilgang, der indtager en \xe2\x80\x9dmellemposition\xe2\x80\x9d mellem teoretisk orienterede l\xc3\xa6sninger og s\xc3\xa5 analyser af fx enkeltv\xc3\xa6rker. I McHales \xc3\xb8jne er form\xc3\xa5let med deskriptiv poetik at \xe2\x80\x9dgive udt\xc3\xb8mmende redeg\xc3\xb8relser af forskellige slags objekter\xe2\x80\x9d, der s\xc3\xa5 enten kan v\xc3\xa6re en enkelt tekst eller gruppe af tekster, en enkelt forfatters produktion, en genre, en litteraturhistorisk periodes stil eller specifikke litter\xc3\xa6re stilarter. For McHale er tilgangen ikke defineret s\xc3\xa5 meget af, hvad den studerer, men mere m\xc3\xa5de hvorp\xc3\xa5 den arbejder med generalisering i det analytiske arbejde. Tilgangen fik et forum i det kortlivede tidsskrift PTL: A Journal of Descriptive Poetics and Theory of Literature, der dog hurtigt blev efterfulgt af det mere succesfulde Poetics Today. If\xc3\xb8lge litteraten Uni Margolin var tilgangen meget udbredt i f\xc3\xb8rste halvdel af det 20. \xc3\xa5rhundrede (is\xc3\xa6r i  Tyskland), men er siden ikke blevet vist meget opm\xc3\xa6rksomhed, da den ikke er lige s\xc3\xa5 teoretisk orienteret som mange andre litter\xc3\xa6re analysestrategier.'